A4-0098/95

Suositus neuvostolle Euroopan turvallisuussopimuksen tuloksista ja niiden perusteella toteutettavista toimista

Euroopan parlamentti, joka

- ottaa huomioon työjärjestyksensä 92 artiklan,

- ottaa huomioon Euroopan unionista tehdyn sopimuksen J.7 artiklan toisen kohdan,

- ottaa huomioon 20. joulukuuta 1993 tehdyn neuvoston päätöksen 93/728/YUTP vakauttamissopimuksen esittelykonferenssia (( EYVL L 339, 31.12.1993, s. 1)) koskevasta yhteisestä toiminnasta, josta neuvosto on päättänyt EU-sopimuksen J.3 artiklan nojalla,

- ottaa huomioon 22. huhtikuuta 1994 antamansa suosituksen Euroopan vakauttamissopimukseen liittyvästä yhteisestä toiminnasta (( EYVL C 128, 9.5.1994, s. 418)),

- ottaa huomioon osanottajavaltioiden Euroopan vakauttamissopimuksen avajaiskonferenssin päätökseksi (26. - 27. toukokuuta 1994) hyväksymät asiakirjat,

- ottaa huomioon 14. kesäkuuta 1994 tehdyn neuvoston päätöksen 94/367/YUTP edellä mainitun yhteisen toiminnan jatkamisesta (( EYVL L 165, 1.7.1994, s. 2)),

- ottaa huomioon neuvoston puheenjohtajan 14. maaliskuuta 1995 antaman vakauttamissopimusta koskevan julkilausuman,

- ottaa huomioon itse vakauttamissopimuksen, joka hyväksyttiin Pariisissa 20. - 21. maaliskuuta 1995 pidetyssä päätöskonferenssissa,

- ottaa huomioon ulko- ja turvallisuusasiain sekä puolustuspolitiikan valiokunnan suositusehdotuksen (A4-0098/95),

A. muistuttaa Ranskan huhtikuussa 1993 tekemästä aloitteesta, jonka perusteella Euroopan vakauttamissopimus syntyi,

B. muistuttaa, että vakauttamissopimuksen tavoitteena on varmistaa rajojen vahvistaminen ja vähemmistöjen oikeuksien kunnioittaminen Euroopassa alkaen Keski- ja Itä-Euroopan valtioista sekä Baltian valtioista, jotka haluavat liittyä Euroopan unioniin ennemmin tai myöhemmin,

C. korostaa, että Euroopan vakauttamissopimusta koskevaa prosessia on pidetty kriisitilanteita ennakoivan diplomatian harjoituksena, jonka avulla voidaan ratkaista raja- ja vähemmistöongelmat Keski- ja Itä-Euroopassa sekä Baltian maissa ja että se on edellytys kyseisten maiden liittymiselle Euroopan unioniin,

D. katsoo, että tältä kannalta tavoiteltu päämäärä on osittain saavutettu ja että sen vuoksi on tärkeää, että valtiot, jotka eivät vielä ole onnistuneet tekemään sopimuksia hyvästä naapuruudesta ja yhteistyöstä, jatkavat ponnistelujaan niiden saavuttamiseksi, mikä pätee Unkariin ja Romaniaan. On myös tärkeää, että siinä onnistuneet valtiot pääsevät sopuun sopimuksia koskevista tulkintaeroista kuten niistä, jotka ovat ilmenneet Unkarin ja Slovakian välisen sopimuksen yhteydessä, niin että Euroopan vakaudesta on täysi takuu,

E. korostaa vastuuta, joka vastedes on ETYJ:llä, koska se on Euroopan vakauttamissopimuksen tallettaja ja sen tehtävä on valvoa sen noudattamista,

F. muistuttaa lopuksi, että vakauttamissopimus käsitettiin sekä maantieteellisesti avoimeksi että kehityskelpoiseksi prosessiksi ja että neuvoston puheenjohtaja muistutti siitä Euroopan vakauttamissopimuksen päätöskonferenssin aikana,

1. Tunnustaa, että Euroopan vakauttamissopimuksen prosessi on käynnistänyt keskusteludynamiikan, jonka ansiosta asianomaisten maiden välille sekä niiden ja naapurimaiden välille on syntynyt myönteistä keskustelua; tunnustaa lisäksi tiettyjen ongelmien selvinneen suhteellisen lyhyellä aikavälillä;

2. Antaa siis suhteellisen myönteisen arvosanan tämän kriisitilanteiden ehkäisemiseksi tarkoitetun diplomatian harjoittamiselle, vaikka ymmärtääkin sen rajallisuuden, ja korostaa alueellisten pyöreiden pöytien tärkeää osuutta asiassa. Pyöreiden pöytien menettely perustettiin ETYK/ETYJ:ssä, mutta sitä ei koskaan pantu täytäntöön;

3. Pitää myönteisenä komission tärkeätä osuutta Euroopan vakauttamissopimusprosessissa - erillään hallitusten välisestä yhteydestä - minkä ansiosta on voitu yksilöidä hankkeet, jotka ovat omiaan edesauttamaan kyseisen vakauttamissopimuksen tavoitteiden toteutumista ja jotka voidaan ottaa mukaan PHARE-ohjelmaan;

4. Antaa neuvostolle tehtäväksi käyttää vaikutusvaltaansa niiden viimeisten eroavaisuuksien poistamiseksi, joiden johdosta Euroopan vakauttamissopimuksen kaikkia tavoitteita ei ole voitu saavuttaa. Se panee myös tyytyväisenä merkille Unkarin ja Romanian pääministereiden yhteisessä julkilausumassaan ilmaiseman hyvän tahdon. Julkilausumassa he ilmoittavat jatkavansa neuvotteluja päästäkseen kahdenväliseen sopimukseen molemminpuolisten ongelmien ratkaisemisesta maidensa välillä ja tehtyään tämän sopimuksen siirtävänsä sen vakauttamissopimukseen;

5. Kehottaa neuvostoa

a) valvomaan Euroopan vakauttamissopimuksen noudattamista ottaen huomioon ETYJ:n sisäisen puutteellisuuden ja käyttämään tähän tarkoitukseen poliittista keskustelua, joka perustuu sekä jo tehtyihin tai tehtäviin eurooppalaisiin sopimuksiin että kumppanuus- ja yhteistyösopimuksiin ottaen huomioon, että Keski- ja Itä-Euroopan maiden sekä Baltian maiden ja Slovenian kanssa käyty keskustelu sallii myös kaikkia yhteisesti koskevien ongelmien monenvälisen käsittelyn,

b) toimimaan kuitenkin ETYJ:ssä alueellisten pyöreiden pöytien keskustelujen jatkamisen takaamiseksi. Ne ovat osoittaneet tarpeellisuutensa ja mahdollistavat keskustelun asianosaisten valtioiden ja naapurimaiden välillä,

c) jatkamaan Euroopan vakauttamissopimuksen noudattamisen valvomista myös Euroopan neuvostossa ottaen huomioon tämän järjestön laatimat ihmisoikeuksien ja vähemmistöjen oikeuksia koskevat sopimukset,

d) suunnittelemaan Euroopan vakauttamissopimuksen laajentamista alueille, jotka ovat olennaisessa asemassa Euroopan mantereen turvallisuuden ja vakauden kannalta ja siten myös Euroopan unionin vakauden kannalta, kuten Balkan ja Kaukasia, jotka sijaitsevat ETYJ:n kattamalla alueella,

e) tutkimaan, voitaisiinko tätä Euroopan unionin yhteisen toiminnan menetelmää käyttää myös Välimeren alueella, niin että Barcelonassa marraskuussa 1995 pidettävän Euro-Välimeri- konferenssin seurauksena voitaisiin aloittaa neuvottelut rannikkovaltioiden ja kolmansien asianosaisten maiden kanssa Välimeren vakauttamis- ja turvallisuussopimusten tekemiseksi;

6. Kiittää neuvoston perättäisiä puheenjohtajavaltioita siitä, että noudattaen Euroopan parlamentin oikeutta saada tietoja (EU-sopimuksen J.7 artikla) ne kutsuivat tätä tilaisuutta varten perustetun valtuuskunnan seuraamaan Euroopan vakauttamissopimusta koskeneiden konferenssien työskentelyä, kuten parlamentti oli pyytänyt suosituksessaan 22. huhtikuuta 1994;

7. Kehottaa puhemiestään välittämään tämän suosituksen neuvostolle ja tiedoksi komissiolle.